Ramaphosa erken vroue leef in vreesPres. Cyril Ramaphosa. (Foto: Jairus Mmutle/GCIS) Pres. Cyril Ramaphosa het tydens Vrouedagviering in Richmond, KwaZulu-Natal erken dat vroue in Suid-Afrika voortdurend in vrees leef. Hy het bygevoeg dat die skuld hiervoor op mans gepak kan word. “Die vroue van Suid-Afrika is bang om ná donker uit te gaan en bang dat hulle in hul eie huise aangeval kan word. Hulle is bang om ŉ vrou in Suid-Afrika te wees,” het hy gesê. “Ons moenie dit as ŉ vrou se probleem sien nie, maar inderdaad as mans se probleem.” Volgens Ramaphosa spruit vroue se vrees uit die feit dat mans nie respek het vir vroue nie, nie volwasse genoeg is om die einde van ŉ verhouding te aanvaar nie en dink dit is hul reg, ingevolge hul kultuur, gebruik of geloof, om hul vroue, dogters en susters te mishandel. “Hierdie is nie die Suid-Afrika waarvoor vroue in 1956 geveg het nie. Hulle het nie opofferings gemaak net sodat die vroue van vandag in tronke van vrees moet lewe nie.” Die parlement het vroeër vanjaar drie wette goedgekeur in ŉ poging om geslagsgebaseerde geweld te takel. Dié wette gee meer beskerming aan slagoffers van geslagsgebaseerde geweld en bemagtig die polisie en die strafregstelsel om strenger teen vermeende mishandelaars op te tree. “Stilte is nie meer ŉ opsie nie. Stilte is wanneer vroue en kinders mishandel, aangerand, verkrag en vermoor word.” Ramaphosa het voortgegaan om te sê dat heeltemal te min vroue betrokke is by ekonomiese aktiwiteite. Sowat die helfte van alle vroue in Suid-Afrika wat kan werk, is werkloos. Dié wat wel werksaam is, word steeds veel minder as mans betaal. Dié aspek is opnuut beklemtoon toe Suid-Afrika se vrouesokkerspan Banyana Banyana verlede week vir die eerste keer die Women’s Africa Cup of Nations-trofee gewen het, maar steeds minder as die mans se nasionale span betaal is. Ten spyte van die armoede, diskriminasie en geweld wat vroue van Suid-Afrika daagliks in die gesig staar, meen Ramaphosa daar is nietemin rede om fees te vier. “Vroue van regoor die land het ten spyte van die struikelblokke wat hul voortuitgang stuit, uitgeblink in soveel opsigte.” Verlede jaar het meer vroue hul matriekeksamen met lof geslaag as mans en daar is tans meer vrouestudente by hoëronderwysinstansies ingeskryf as mans. Byna die helfte van die land se parlementslede, regters en landdroste is vroue en meer as 60% van staatsamptenare is vroue. Ramaphosa het onderneem om geen moeite te ontsien in sy pogings om ŉ nie-seksistiese samelewing te bou waarin mans en vroue dieselfde geleenthede en vooruitsigte het nie. “Die vroue wat 66 jaar gelede na die Uniegebou gestap het, het die krag van Suid-Afrikaanse vroue bewys. Hulle was oortuig daarvan dat vroue hul plek in ŉ vry en demokratiese samelewing moet inneem. “Kom ons werk daaraan om hierdie visie te verwesenlik.”